
A V I Z

asupra propunerii legislative privind proclamarea anului 2008

 Anul Marii Uniri


În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea privind proclamarea anului 2008 Anul Marii Uniri, trimisă cu adresa P.l.x – 332 din 18 aprilie 2006, înregistrată sub nr.31/524 din 19 aprilie 2006.

Camera Deputaţilor este Cameră decizională.


Guvernul, prin adresa nr.151 din 13.01.2006, nu susţine adoptarea iniţiativei legislative, considerând că obiectul pe care îl tratează nu necesită adoptarea unui act normativ cu putere de lege, el putând fi reglementat şi printr-un act normativ inferior. Se precizează de asemenea că, în conformitate cu prevederile Legii nr.500/2002, cu modificările ulterioare, nicio cheltuială din fonduri publice nu poate fi angajată, ordonanţată şi plătită dacă nu este aprobată potrivit legii şi nu are prevederi bugetare.

Senatul a respins propunerea legislativă în şedinţa din 12 aprilie 2006.

Potrivit prevederilor art.61 din Regulamentul Camerei Deputaţilor, comisia a dezbătut propunerea legislativă menţionată mai sus în şedinţa din 17 mai 2006.

Membrii comisiei au examinat propunerea legislativă, expunerea de motive, punctul de vedere al Guvernului şi avizul favorabil al Consiliului Legislativ  nr.1581 din 08.11.2005.

În urma dezbaterilor, cu unanimitate de voturi, s-a hotărât avizarea negativă a propunerii legislative, întrucât aceasta nu indică sursele de finanţare a cheltuielilor pe care aplicarea legii le-ar presupune.


În raport de obiectul şi conţinutul său, propunerea legislativă face parte din categoria legilor ordinare.

